春夜對月彈琴有懷
作者：劉學箕
朝代：宋

paragraphs: 一春春雨連春陰，今夕何夕月滿林。
舉頭遥望星漢碧，皎皎明鏡懸東岑。
欄桿浩歎三顧影，有酒有酒誰與斟。
我思兩弟怨以喑，邈不可見愁締心。
含愁更奏綠綺琴，匣中埃蠹塵土侵。
解絃更張試促軫，怨入懷抱難成音。
兩君青春竟瓶沉，天闊悵望商與參。
高高在上杳難詰，矯首涕泗憂思深。
欲結今生未了因，尚蘄來世盟可尋。
君遊九泉聞不聞，安知阿兄心悲吟。